CELEX: 32017D2277
Language: sk
Date: 2017-12-08 00:00:00
Title: Vykonávacie rozhodnutie Komisie (EÚ) 2017/2277 z 8. decembra 2017, ktorým sa určuje, že dočasné pozastavenie preferenčného cla podľa článku 15 nariadenia Európskeho parlamentu a Rady (EÚ) č. 19/2013 nie je primerané pre dovoz banánov s pôvodom v Peru

9.12.2017   
            
            
               SK
            
            
               Úradný vestník Európskej únie
            
            
               L 326/53
            
         VYKONÁVACIE ROZHODNUTIE KOMISIE (EÚ) 2017/2277
   z 8. decembra 2017,
   ktorým sa určuje, že dočasné pozastavenie preferenčného cla podľa článku 15 nariadenia Európskeho parlamentu a Rady (EÚ) č. 19/2013 nie je primerané pre dovoz banánov s pôvodom v Peru
   EURÓPSKA KOMISIA,
   so zreteľom na Zmluvu o Európskej únii a Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 19/2013 z 15. januára 2013, ktorým sa vykonávajú bilaterálna ochranná doložka a stabilizačný mechanizmus v súvislosti s banánmi stanovené v Dohode o obchode medzi Európskou úniou a jej členskými štátmi na jednej strane a Kolumbiou, Peru a Ekvádorom na strane druhej (1), a najmä na jeho článok 15 ods. 2,
   keďže:
   
               (1)
            
            
               Stabilizačný mechanizmus v súvislosti s banánmi sa zaviedol v Dohode o obchode medzi Európskou úniou a jej členskými štátmi na jednej strane a Kolumbiou, Peru a Ekvádorom na strane druhej, ktorá sa v prípade Peru predbežne vykonáva od 1. marca 2013.
            
         
               (2)
            
            
               Podľa uvedeného stabilizačného mechanizmu vykonávaného nariadením (EÚ) č. 19/2013, len čo sa prekročí stanovený spúšťací objem dovozu čerstvých banánov (položka 0803 00 19 kombinovanej nomenklatúry Európskej únie z 1. januára 2012) z jednej z dotknutých krajín, Komisia môže vykonávacím aktom, ktorý sa má prijať v súlade s postupom pre naliehavé prípady stanoveným v článku 14 ods. 4 nariadenia (EÚ) č. 19/2013, buď dočasne pozastaviť preferenčné clo uplatňované na dovoz čerstvých banánov v prípade uvedenej krajiny, alebo určiť, že takéto pozastavenie nie je primerané.
            
         
               (3)
            
            
               Dovoz čerstvých banánov s pôvodom v Peru do Únie prekročil 16. októbra 2017 prahovú hodnotu 93 750 ton stanovenú v dohode.
            
         
               (4)
            
            
               V tejto súvislosti Komisia podľa článku 15 ods. 3 nariadenia (EÚ) č. 19/2013 zohľadnila vplyv dotknutého dovozu na situáciu na trhu Únie s banánmi, aby rozhodla, či sa má preferenčné clo pozastaviť. Komisia preskúmala vplyv dotknutého dovozu na úroveň cien v Únii, vývoj dovozu z iných zdrojov a celkovú stabilitu trhu Únie s čerstvými banánmi.
            
         
               (5)
            
            
               Dovoz čerstvých banánov z Peru predstavoval v čase, keď prekročil stanovenú prahovú hodnotu na rok 2017, iba 2,7 % dovozu čerstvých banánov, na ktorý sa vzťahuje stabilizačný mechanizmus pre banány, do Únie. Okrem toho dovoz z Peru predstavuje len 2,25 % celkového dovozu čerstvých banánov do Únie.
            
         
               (6)
            
            
               Dovoz z veľkých vyvážajúcich krajín, s ktorými má Únia takisto uzavretú dohodu o voľnom obchode, najmä z Kolumbie, Ekvádoru a Kostariky, dosiahol 58,7 % prahovej hodnoty v prípade Kolumbie, 61,4 % v prípade Ekvádoru a 60,4 % v prípade Kostariky. „Nevyužité“ množstvá v rámci stabilizačného mechanizmu (približne 2,3 mil. tony) sú výrazne väčšie než celkový doterajší dovoz z Peru (93 800 ton).
            
         
               (7)
            
            
               Z hľadiska cien nemal dovoz banánov z Peru znižujúci účinok na dovoznú cenu banánov s akýmkoľvek pôvodom. Dovozná cena banánov z Peru predstavovala počas prvých ôsmich mesiacov roka 2017 priemerne 732 EUR za tonu, čo je viac ako (vážený) priemer dovoznej ceny banánov v Únii s akýmkoľvek pôvodom (približne 720 EUR za tonu). Posledná uvedená cena navyše sleduje ročný trend a zostáva pomerne stabilná.
            
         
               (8)
            
            
               Z následného posúdenia účinkov tohto dovozu na veľkoobchodné ceny v čase, keď Peru prekročilo prahovú hodnotu, je zrejmé, že hoci vážený priemer veľkoobchodnej ceny banánov (s akýmkoľvek pôvodom) v Únii v septembri 2017 (861 EUR za tonu) bol o 9,5 % nižší než v septembri 2016 (952 EUR za tonu), veľkoobchodná cena banánov vyprodukovaných v EÚ bola pomerne stabilná, a to 910 EUR za tonu v septembri 2017 oproti 915 EUR za tonu v septembri 2016.
            
         
               (9)
            
            
               V tejto fáze teda neexistuje ani náznak toho, že dovoz čerstvých banánov z Peru nad stanovený ročný spúšťací objem by narúšal stabilitu trhu Únie, ani toho, že by to malo výrazný vplyv na situáciu výrobcov z Únie.
            
         
               (10)
            
            
               V októbri 2017 neexistoval nijaký náznak hrozby vážneho zhoršenia alebo náznak vážneho zhoršenia hospodárskej situácie v najvzdialenejších regiónoch Únie.
            
         
               (11)
            
            
               Pozastavenie preferenčného cla na dovoz banánov s pôvodom v Peru sa preto v tejto fáze nezdá primerané,
            
         PRIJALA TOTO ROZHODNUTIE:
   Článok 1
   Dočasné pozastavenie preferenčného cla na dovoz čerstvých banánov zatriedených do položky 0803 00 19 kombinovanej nomenklatúry Európskej únie s pôvodom v Peru nie je primerané.
   Článok 2
   Toto rozhodnutie nadobúda účinnosť dňom jeho uverejnenia v Úradnom vestníku Európskej únie.
   
      V Bruseli 8. decembra 2017
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 17, 19.1.2013, s. 1.